“ครม.” ไฟเขียวงบผูกพันข้ามปี 66 สร้าง “สวนสัตว์” ใหญ่ 300 ไร่ย่านปทุมฯ วงเงิน 1.1 พันลบ.
ครม.เห็นชอบงบผูกพันข้ามปีงบประมาณ 2566 วงเงิน 1,109 ลบ. เดินหน้าสร้างสวนสัตว์แห่งใหม่ ที่ดิน 300 ไร่ จ.ปทุมธานี
ครม.เห็นชอบงบผูกพันข้ามปีงบประมาณ 2566 วงเงิน 1,109 ลบ. เดินหน้าสร้างสวนสัตว์แห่งใหม่ ที่ดิน 300 ไร่ จ.ปทุมธานี
11 ม.ค. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบงบผูกพันข้ามปีงบประมาณ 2566 จำนวน 1,109 ล้านบาท ของกระทรวงทรัพยากรธรรมชาติและสิ่งแวดล้อม โดยองค์การสวนสัตว์แห่งประเทศไทย เพื่อดำเนินการก่อสร้างสวนสัตว์แห่งใหม่ บนที่ดินพระราชทานจำนวน 300 ไร่ ในพื้นที่คลองหก ตำบลรังสิต อำเภอธัญบุรี จังหวัดปทุมธานี ซึ่งจะต้องเสนอขอตั้งงบประมาณรายจ่ายประจำปี 2566 ต่อสำนักงานประมาณต่อไป โดยโครงการก่อสร้างสวนสัตว์แห่งใหม่ เป็นการดำเนินงานระยะยาวระหว่างปี 2566 – 2570
โดยนางสาวรัชดา กล่าวว่า สวนสัตว์แห่งใหม่นี้ จัดสร้างขึ้นเพื่อเฉลิมพระเกียรติพระเจ้าอยู่หัวรัชกาลที่ 10 ภายใต้แนวคิดจัดทำเป็นสวนสัตว์ที่ทันสมัยระดับนานาชาติ เพื่อเป็นแหล่งเรียนรู้ทางธรรมชาติที่สมบูรณ์ครบถ้วนในระดับสากล ทั้งการเป็นแหล่งเรียนรู้ชีวิตสัตว์ป่าในและนอกถิ่นอาศัย ระบบภูมินิเวศทางธรรมชาติที่สมบูรณ์แบบ เป็นแหล่งเรียนรู้ด้านการอนุรักษ์ศึกษาวิจัยและเพาะขยายพันธุ์สัตว์ป่าคืนสู่ธรรมชาติ รวมถึงเป็นแหล่งนันทการรองรับการท่องเที่ยวเชิงอนุรักษ์ที่เป็นมิตรกับสิ่งแวดล้อม ตามแนวพระราชดำริในพระบาทสมเด็จพระมหาภูมิพลอดุลยเดชมหาราชบรมนาถบพิตร
โดยพื้นที่ภายในสวนสัตว์แห่งใหม่นี้ จะแบ่งออกเป็น 6 ส่วน ประกอบด้วย 1) พื้นที่สวนสาธารณะ 2) พื้นที่ส่วนพาณิชย์ 3) พื้นที่ส่วนป้องกันน้ำท่วม 4) พื้นที่ส่วนวิจัย 5) พื้นที่ส่วนจอดรถ และ 6) พื้นที่ส่วนจัดแสดงสัตว์โซนแอฟริกา โซนเอเชีย โซนออสเตรเลีย โซนอเมริกาใต้ และสวนสัตว์เด็ก